„Casa care dansează” este situată pe un teren de  o mare semnificație istorică. În acest loc a fost o casă distrusă cu prilejul bombardării orașului Praga de către americani, în 1945. Terenul și structura rămasă s-a ruinat până în 1960, când zona a fost curățată. Unul din terenurile vecine a fost deținut de familia lui Václav Havel, care și-a petrecut o mare parte din viață acolo. În 1986 (în perioada comunistă) V. Milunić, pe atunci un respectat arhitect din Cehoslovacia, a conceput ideea realizării unui proiect care să valorifice acel loc și l-a discutat cu vecinul lui, pe atunci puțin cunoscutul disident Václav Havel. Câțiva ani mai târziu, în timpul Revoluției de Catifea, Havel a devenit un lider popular și ulterior a fost ales președinte al Cehoslovaciei. Datorită autorității sale ideea de a dezvolta acel loc a crescut. Havel a hotărât în cele din urmă ca Milunić să studieze amplasamentul, sperând ca acolo să fie amenajat un centru cultural, dar rezultatul a fost unul diferit.